CELEX: 32010R0549
Language: hu
Date: 2010-06-23 00:00:00
Title: A Bizottság 549/2010/EU rendelete ( 2010. június 23. ) az 1234/2007/EK tanácsi rendeletnek a mezőgazdasági termékek állami intervenció keretében történő felvásárlása és értékesítése tekintetében történő végrehajtására vonatkozó részletes szabályok megállapításáról szóló 1272/2009/EU rendelet módosításáról és helyesbítéséről

24.6.2010   
            
            
               HU
            
            
               Az Európai Unió Hivatalos Lapja
            
            
               L 157/1
            
         A BIZOTTSÁG 549/2010/EU RENDELETE
   (2010. június 23.)
   az 1234/2007/EK tanácsi rendeletnek a mezőgazdasági termékek állami intervenció keretében történő felvásárlása és értékesítése tekintetében történő végrehajtására vonatkozó részletes szabályok megállapításáról szóló 1272/2009/EU rendelet módosításáról és helyesbítéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 43. cikke a), d) és j) pontjára, összefüggésben 4. cikkével,
   mivel:
   
               (1)
            
            
               Az 1234/2007/EK rendelet 12. cikkének (2) bekezdése értelmében amennyiben egy reprezentatív időszak során az említett rendelet 12. cikke (1) bekezdésének c) pontjában meghatározott feltételek többé már nem teljesülnek, a Bizottság – az ugyanazon rendelet 195. cikkének (1) bekezdésében említett bizottság közreműködése nélkül – lezárja a marhahúsra vonatkozó állami intervenciót. Meg kell határozni a reprezentatív időszakot a marhahúsra vonatkozó, pályázati eljárás útján megvalósuló állami intervenció lezárása tekintetében, és ezzel összefüggésben helyénvaló rögzíteni a Bizottság erre vonatkozó jogkörét az 1272/2009/EU bizottsági rendelet (2) 16. cikkében.
            
         
               (2)
            
            
               Az 1272/2009/EU rendelet 29. cikkének (2) bekezdésében a különböző nyelvi változatokban eltérő és helytelen rendelkezések kerültek elfogadásra az ajánlattevő vagy pályázó által kijelölt raktározási helyszínnek az intervenciós hivatal által történő megváltoztatása esetén alkalmazandó szabályok vonatkozásában. Következésképpen szükség van annak egyértelművé tételére, hogy ilyen esetben a fuvarozás többletköltségeit – az első 20 km költségeit leszámítva – az intervenciós hivatal viseli, és helyénvaló kiegészíteni a rendeletet azzal a rendelkezéssel, hogy azokban az esetekben, amelyekben a 38. cikk (3) bekezdése alkalmazandó, a csökkentés mértéke nem haladhatja meg az árufuvarozás 100 km feletti részére eső költségeket.
            
         
               (3)
            
            
               Az 1272/2009/EU rendelet III. mellékletének IX. része rendelkezik az intervenció keretében felvásárolt marhahús csomagolásához használt kartondobozokról. A 6. pontban a pecsétekre vonatkozóan meghatározott követelményeket indokolt kiigazítani annak érdekében, hogy összhangban legyenek az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet (3) II. mellékletének I. szakaszában foglalt követelményekkel.
            
         
               (4)
            
            
               Az 1272/2009/EU rendelet jelenlegi módosítása alkalmával helyénvaló helyesbíteni az említett rendelet 25. cikkét, kiegészítve azt egy tévedésből kimaradt szövegrésszel.
            
         
               (5)
            
            
               Az 1272/2009/EU rendeletet ezért ennek megfelelően módosítani és helyesbíteni kell.
            
         
               (6)
            
            
               Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
            
         ELFOGADTA EZT A RENDELETET:
   1. cikk
   Az 1272/2009/EU rendelet a következőképpen módosul:
   
               1.
            
            
               A 16. cikk (2) bekezdésének b) pontja helyébe a következő szöveg lép:
               
                           „b)
                        
                        
                           a marhahús felvásárlására vonatkozó pályázati eljárást, kategóriánként és tagállamonként vagy azok régióiként, a legutolsó két hét során feljegyzett piaci árak alapján, az 1234/2007/EK rendelet 12. cikke (1) bekezdése c) pontjának megfelelően. A szóban forgó pályázati eljárást a Bizottság ugyanezen eljárásnak megfelelően, kategóriánként és tagállamonként vagy azok régióiként, a legutolsó hét során feljegyzett piaci árak alapján zárja le.”
                        
                     
         
               2.
            
            
               A 16. cikk (6) bekezdésének első albekezdésében a bevezető szövegrész helyébe a következő lép:
               „Az 1234/2007/EK rendelet 12. cikke (1) bekezdése c) pontjának, 12. cikke (2) bekezdésének és 18. cikke (3) bekezdése b) pontjának alkalmazásában a következő szabályok alkalmazandók:”
            
         
               3.
            
            
               A 25. cikk első bekezdése helyébe a következő szöveg lép:
               „Az intervenciós hivatal, miután a 11. cikk (1) bekezdésében foglaltaknak megfelelően meggyőződött az ajánlat vagy a pályázat elfogadhatóságáról, valamint miután a 20. cikk (3) bekezdésének megfelelően megküldte az értesítést, szállítási utalványt állít ki, a 14. cikk (1) bekezdése és a 19. cikk (1) bekezdése értelmében elfogadott intézkedések sérelme nélkül. A keltezett és számozott szállítási utalvány a következő adatokat tartalmazza:
               
                           a)
                        
                        
                           a szállítandó mennyiség;
                        
                     
                           b)
                        
                        
                           a termékek szállítási határideje;
                        
                     
                           c)
                        
                        
                           a raktározási helyszín, ahová a termékeket szállítani kell;
                        
                     
                           d)
                        
                        
                           az az ár, amelyen az ajánlatot vagy pályázatot elfogadták.”
                        
                     
         
               4.
            
            
               A 29. cikk (2) bekezdésének helyébe a következő szöveg lép:
               „2.   Ha az ajánlattevő vagy pályázó által kijelölt raktározási helyszínt az intervenciós hivatal a 26. cikk (1) bekezdésének megfelelően módosítja, a fuvarozás többletköltségeit – az első 20 km-re eső többletköltségeket leszámítva – az intervenciós hivatal viseli. A fuvarozás 100 km feletti részének költségeit azonban ilyen esetben is teljes egészében az intervenciós hivatal viseli. A 31. cikk (2) bekezdésének alkalmazása esetén ez a bekezdés nem alkalmazandó.”
            
         
               5.
            
            
               A 38. cikk (3) bekezdésének a) pontja helyébe a következő szöveg lép:
               
                           „a)
                        
                        
                           az intervenciós hivatal által kijelölt tényleges átvevőhely és a 10. cikk (1) bekezdése a) pontjának iv. alpontjában említett azon raktározási helyszín közötti szállítás költsége, ahová a termékeket a legkisebb költség mellett lehetett volna szállítani, nem lépve túl mindazonáltal a 29. cikk (1) bekezdésében említett 100 km-es határértéket; valamint”
                        
                     
         
               6.
            
            
               A III. melléklet IX. részének 6. pontja helyébe a következő szöveg lép:
               
                           „6.
                        
                        
                           A kartondobozokat a következő pecsétekkel kell ellátni:
                           
                                       a)
                                    
                                    
                                       a 853/2004/EK rendelet II. mellékletének I. szakaszával összhangban alkalmazott jelölés; valamint
                                    
                                 
                                       b)
                                    
                                    
                                       az intervenciós hivatal sorszámozott címkéi, amelyeket a kartondoboz mindkét végén el kell helyezni, oly módon, hogy a doboz kinyitásakor megsérüljenek.”
                                    
                                 
                     
         2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   Ezt a rendeletet a következő időpontoktól kell alkalmazni:
   
               a)
            
            
               2010. július 1-jétől a marha- és a borjúhús, a vaj, a sovány tejpor és a gabonafélék vonatkozásában, és
            
         
               b)
            
            
               2010. szeptember 1-jétől a rizs vonatkozásában.
            
         
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2010. június 23-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 299., 2007.11.16., 1. o.
   
      (2)  HL L 349., 2009.12.29., 1. o.
   
      (3)  HL L 139., 2004.4.30., 55. o.